รัฐบาลไทย-ข่าวทำเนียบรัฐบาล-จังหวัดกาญจนบุรี โชว์นวัตกรรมใหม่ “เตียงไดนามิคพิชิตแผลกดทับ”ราคาถูก ใช้ง่าย เคลื่อนย้ายสะดวก
วันจันทร์ที่ 25 กันยายน 2560
จังหวัดกาญจนบุรี โชว์นวัตกรรมใหม่ “เตียงไดนามิคพิชิตแผลกดทับ”ราคาถูก ใช้ง่าย เคลื่อนย้ายสะดวก
สํานักงานสาธารณสุขจังหวัดกาญจนบุรี จัดประชุมวิชาการสาธารณสุข ประจําปี 2560  แลกเปลี่ยนเรียนรู้ประสบการณ์ พร้อมโชว์นวัตกรรมใหม่ทางการแพทย์ “เตียงไดนามิคพิชิตแผลกดทับ”
วันนี้ (25 กันยายน 2560) นายแพทย์โสภณ เมฆธน ปลัดกระทรวงสาธารณสุข เป็นประธานในพิธีเปิดการประชุมวิชาการสาธารณสุขจังหวัดกาญจนบุรี ประจําปี 2560 “สานพลัง สร้างการเรียนรู้ คู่สุขภาพดียุค 4.0”พร้อมมอบรางวัลแก่บุคคล/หน่วยงานที่มีผลงานดีเด่น และบรรยายพิเศษเรื่อง “ประสบการณ์การทํางาน 35 ปี สู่การปฏิบัติในยุคไทยแลนด์ 4.0” ณ โรงแรมพีลูส อ.เมือง จ.กาญจนบุรี
นายแพทย์โสภณกล่าวว่า บุคลากรสาธารณสุขทุกระดับเป็นกลไกสําคัญที่ช่วยสนับสนุนการดําเนินงานสาธารณสุข ภายใต้การเปลี่ยนแปลงของประเทศไทยยุค 4.0 ตามเป้าหมายประชาชนสุขภาพดี เจ้าหน้าที่มีความสุข ระบบสุขภาพยั่งยืน ทั้งนี้ บุคลากรด้านสาธารณสุขควรได้รับการเพิ่มพูนความรู้ด้านวิชาการ การบริหารงานและทักษะด้านการบริการ ให้ทันต่อสภาพการณ์ของประเทศในการเปิดประตูสู่อาเซียน และระบบเทคโนโลยีสารสนเทศที่เปลี่ยนแปลงไปในยุคไอที ตลอดจนสามารถสร้างสรรค์ผลงานวิชาการ/นวัตกรรม และนําไปใช้ให้เกิดประโยชน์ต่อหน่วยบริการและระบบบริการสุขภาพได้อย่างมีประสิทธิภาพ
“อยากฝากถึงข้าราชการให้ยึดหลักการทํางาน10ข้อ คือ1.มีความสามารถ2.มีความเพียร3.มีไหวพริบช่างสังเกต4.รู้เท่าถึงการปฏิบัติกิจการให้เหมาะสม5.ซื่อตรงต่อหน้าที่ทํางานโดยสุจริต6.ซื่อตรงต่อคนทั่วไป ทําตัวเองให้เป็นคนน่าเชื่อถือ7.รู้จักนิสัยคนต้องวางตัวได้ดีเข้ากับคนได้ และต้องไม่ทําให้ลูกน้องเป็นฝูงกาฝูงแกะที่จะคอยแต่ไล่ต้อน8.รู้จักผ่อนผันอย่าเป็นตาเถรตรง ต้องรู้จักผ่อนสั้น ผ่อนยาว9.ควรมีหลักฐานปฏิบัติตนดีน่าเชื่อถือ และ10.จงรักภักดีปฏิบัติตนเพื่อประโยชน์ส่วนรวม เพื่อชาติ ศาสน์ กษัตริย์ หากทุกคนมุ่งปฏิบัติดีปฏิบัติชอบตามหลักข้าราชการที่ดี จะช่วยพัฒนาประเทศเดินหน้าไปอย่างต่อเนื่อง” นายแพทย์โสภณกล่าว
ด้านนายแพทย์พนัส โสภณพงษ์นายแพทย์สาธารณสุขจังหวัดกาญจนบุรี กล่าวว่าการประชุมวิชาการครั้งนี้ เป็นการแลกเปลี่ยนเรียนรู้ประสบการณ์การทํางานด้านบริหาร วิชาการ บริการ และมีการนําเสนอนวัตกรรมเพื่อนําไปสู่การพัฒนาระบบบริการ การดําเนินงานด้านการแพทย์และสาธารณสุขของจังหวัดกาญจนบุรีช่วยเพิ่มพูนความรู้ ทักษะ การพัฒนางานด้านการแพทย์และสาธารณสุขให้มีประสิทธิภาพมากยิ่งขึ้นซึ่งเป็นประโยชน์อย่างยิ่งต่อประชาชนผู้รับบริการของจังหวัดกาญจนบุรี
ทั้งนี้ได้มีการนําเสนอผลงานนวัตกรรมใหม่“เตียงไดนามิคพิชิตแผลกดทับ” เป็นเตียงที่ช่วยป้องกันการเกิดแผลกดทับ ลดภาระการดูแลผู้ป่วยของพยาบาลและญาติเพิ่มคุณภาพชีวิตที่ดีขึ้นให้กับผู้ป่วยเนื่องจาก‘แผลกดทับ’ เป็นความทุกข์สาหัสของผู้สูงอายุผู้พิการ ผู้ป่วยติดบ้าน – ติดเตียงหรือผู้ป่วยที่มีความจํากัดในการเคลื่อนไหวแล้วยังนําไปสู่ปัญหาการติดเชื้อและอาจรุนแรงถึงขั้นทําให้เสียชีวิตได้ เตียงไดนามิคพิชิตแผลกดทับเป็นเตียงที่มีขนาดกว้าง90เซนติเมตร ยาว200เซนติเมตรและความสูง65เซนติเมตร ใช้มอเตอร์เป็นกลไกการขับเคลื่อนแม่แรงในการยกเตียงมีอุปกรณ์สําหรับตั้งเวลา และควบคุมการทํางานรองรับน้ําหนักได้ตามสัดส่วนของผู้ป่วยที่ใช้ได้เป็นอย่างดี และเคลื่อนย้ายได้ง่ายมีความสะดวกในการใช้งานและการเก็บรักษาประดิษฐ์ง่าย กลไกการทํางานไม่ซับซ้อนราคาถูก เนื่องจากนําวัสดุที่ไม่ใช้แล้วมาใช้ให้เกิดประโยชน์ สามารถนําเตียงเก่ามาปรับปรุงเป็นเตียงป้องกันแผลกดทับสําหรับผู้ป่วยนอนติดเตียงได้พร้อมจะขยายให้ทุกโรงพยาบาลในจังหวัดนําไปปรับใช้
**************************** 25 กันยายน 2560